
Térhálós szerkezetű, szűk szemcseméret eloszlású modell töltőanyagok előállítási lehetőségeinek vizsgálata

Kulcsszavak: diszperziós polimerizáció; szemcsekezdő-magos polimerizáció; térhálósítás; monodiszperz polimer szemcsék; metil metakrilát
- A műanyag feldolgozó iparban már kezdetektől alkalmaztak töltőanyagokat a termékek mechanikai tulajdonságainak befolyásolására. Az iparban használt kereskedelmi töltőanyagok széles eloszlású, gyakran szabálytalan alakú szemcsékből állnak, ami alapvetően befolyásolja az előállított termék mechanikai jellemzőit. A töltött rendszerek nagy gyakorlati jelentősége miatt azok modellezése különösen fontos. Gömb alakú monodiszperz szemcsék alakjukból, s szűk méreteloszlásukból következően tökéletesen megfelelnek modell töltőanyagnak. Ilyen polimer szemcséket viszonylag könnyen elő lehet állítani diszperziós polimerizációval. De kompozitokban való alkalmazáshoz elengedhetetlen, hogy a műanyagba történő bekeverés során ne torzuljon a szemcsék alakja. Kutatási munkám jelenlegi célja olyan szintézis módszer kidolgozása, amellyel magas hőmérsékleten (150-200°C) bekövetkező mechanikai igénybevétel mellett is gömb alakját megőrizni képes térhálós polimer szemcséket állíthatunk elő.
- Munkámban alapvetően a szemcsekezdő-magos polimerizáció kivitelezésének két módjával foglalkoztam, a kétlépcsős diszperziós polimerizációval és a szakaszos szemcsekezdő-magos polimerizációval. Első lépéseként szűk eloszlású szemcsekezdő poli(metil-metakriklát) magokat állítottam elő a monomer és sztérikus stabilizátor koncentrációarány változtatása mellett, és vizsgáltam a szemcseméret eloszlás változását. A pásztázó elektronmikroszkópos vizsgálatok alapján az arány növekedésével a szemcsék mérete nő és a méreteloszlása szélesedik.
- Az utó térhálósítás során szemcséket a térhálósító (etilénglikol-dimetakrilát) koncentrációjának függvényéven vizsgáltam 1-10% között (szemcsekezdő-magra nézve). Kétlépcsős módszernél a térhálósító és iniciátor ágenseket a diszperziós polimerizáció reakció elegyébe adagoltam, s indítottam újra a polimerizációt. Ekkor térhálósító koncentrációjától függetlenül széles méret eloszlású terméket kaptam. A szakaszos módszernél szemcsekezdő magokat metanolos diszperzióként mértem be a reaktorba, majd adagoltam be a sztérikus stabilizátort, az iniciátort, a térhálósítót és indítottam el a reakciót. Így közel azonos, szűk szemcseméret eloszlású termék keletkezett térhálósító mennyiségétől függetlenül. Az térhálósító tartalom növelésével 5% felett felületi egyenetlenség jelent meg. Az előállított reakció termékeket mikroszkópiás módszerekkel, oldat viszkozimetriával, oldhatósági és duzzadási vizsgálatokkal, illetve differenciál pásztázó kalorimetriával (DSC) jellemeztem.



